## Rješenje kojim se trgovačkom društvu Cosmopolitan Life, dioničko društvo za osiguranje, Zagreb, odobrava prospekt o izdavanju 1.000 redovnih dionica na ime, privatnom ponudom, ukupne vrijednosti 1.800

### NN 7/2007 (17.1.2007.), Rješenje kojim se trgovačkom društvu Cosmopolitan Life, dioničko društvo za osiguranje, Zagreb, odobrava prospekt o izdavanju 1.000 redovnih dionica na ime, privatnom ponudom, ukupne vrijednosti 1.800

# HRVATSKA AGENCIJA ZA NADZOR FINANCIJSKIH USLUGA

**314**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) te članka 22. stavak 4. Zakona o tržištu vrijednosnih papira
(»Narodne novine« br 84/02), temeljem zahtjeva društva Cosmopolitan Life,
dioničko društvo za osiguranje, Zagreb, Jurišićeva 9, zastupanog po Nenadu
Pešutu i Damiru Linti odvjetnicima iz odvjetničkog društva Bogdanović, Dolički &
partneri, Zagreb, Miramarska 24, za odobrenje prospekta o izdavanju dionica
privatnom ponudom, Uprava Hrvatske agencije za nadzor financijskih usluga je na
sjednici održanoj 28. prosinca 2006. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Cosmopolitan Life, dioničko društvo za osiguranje, Zagreb,
Jurišićeva 9, odobrava se prospekt o izdavanju 1.000 redovnih dionica na ime,
privatnom ponudom, ukupne vrijednosti 1.800.000,00 kuna, pojedinačne nominalne
vrijednosti 1.800,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Cosmopolitan Life, dioničko društvo za osiguranje, Zagreb,
Jurišićeva 9, zastupano po Nenadu Pešutu i Damiru Linti odvjetnicima iz
odvjetničkog društva Bogdanović, Dolički & partneri, Zagreb, Miramarska 24 (u
daljnjem tekstu: Izdavatelj), podnijelo je Hrvatskoj agenciji za nadzor
financijskih usluga (u daljnjem tekstu: Agencija), 27. studenoga 2006. godine,
zahtjev za odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (u daljnjem tekstu:
Zakon) i Pravilniku o sadržaju zahtjeva i prilozima za odobrenje prospekta i
skraćenom prospektu (»Narodne novine«, broj 118/03, u daljnjem tekstu:
Pravilnik), a 22. prosinca 2006. godine zatražene izmjene i dopune prospekta i
dokumentacije.
II. U provedenom postupku je utvrđeno da je Glavna skupština dioničara imatelja
redovnih dionica Izdavatelja, 17. studenoga 2006. godine donijela Odluku o
povećanju temeljnog kapitala izdavanjem redovnih dionica privatnim izdanjem.
Sukladno navedenoj Odluci Izdavatelja, temeljni kapital Društva povećat će se s
iznosa od 20.700.000,00 kuna, za iznos od1.800.000,00 kuna, na iznos od
22.500.000,00 kuna, izdavanjem 1.000 redovnih dionica na ime, u
nematerijaliziranom obliku, nominalne vrijednosti 1.800,00 kuna po dionici,
privatnom ponudom, uplatom u novcu. Dionice se upisuju i uplaćuju u nominalnom
iznosu.
Dalje, navedenom Odlukom Izdavatelja utvrđeno je da pravo na upis dionica
predmetne emisije pripada isključivo osobama koje su dioničari Izdavatelja na
dan donošenja iste, odnosno na dan 17. prosinca 2006. godine.
Isto tako, sukladno navedenoj Odluci pravo na upis i uplatu dionica dioničari će
moći ostvariti u roku od 30 dana od dana dostave Izdavatelju konačnog rješenja
Agencije o odobrenje prospekta. Međutim, ako upis i uplata dionica budu u
cijelosti izvršeni prije isteka navedenog roka, Uprava Izdavatelja ovlaštena je
zaključiti izdanje ne čekajući istek navedenog roka.
Upis dionica Izdavatelja, a kako je utvrđeno Odlukom vršit će se u dva kruga
tako da u prvom krugu svaki dioničar ima pravo upisati onaj dio dionica koji
odgovara njegovu udjelu u dotadašnjem temeljnom kapitalu Izdavatelja. Upis
dionica u prvom krugu izvršit će se u roku od 15 dana od dana dostave
Izdavatelju konačnog rješenja Agencije o odobrenje prospekta, s tim da će
Izdavatelj odmah po primitku predmetnog rješenja prospekt dostaviti svim
dioničarima.
Ako u prvom krugu upisa ne budu upisane sve dionice predmetnog izdanja, otvara
se drugi krug u kojem preostale dionice i to u roku od 8 dana od dana isteka
roka za upis dionica u prvom krugu, mogu upisati dioničari koji su u prvom krugu
u upisnici za to iskazali interes.
Uplata svih dionica Izdavatelja mora u potpunosti biti izvršena u daljnjem roku
od 7 dana od isteka prethodno navedenog roka za upis dionica.
Predmetno izdanje dionica smatrat će se uspješnim ukoliko se u navedenom roku za
upis i uplatu dionica bude upisano i uplaćeno 100% dionica koje se namjeravaju
izdati, odnosno 1.000 novih dionica. Za slušaj neuspjelog izdanja Izdavatelj će
sukladno navedenoj Odluci u roku od 7 dana od dana zaključenja izdanja vratiti
ulagateljima uplaćene uloge.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja, privatnom
ponudom priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2.
Zakona.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/41
Urbroj: 326-111/06-4
Zagreb, 28. prosinca 2006.

Predsjednik Uprave
**Ante Samodol**, v. r.

Rješenje, NN 7/2007-314
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)